Tom Behnke (FP), 1998-11-20:
Forslaget her er jo ikke et forslag, der handler om, hvorvidt der er forskel i indkomsterne i Danmark.
Det er heller ikke et forslag, der handler om, hvorvidt der er nogle, der rent faktisk har en lavindkomst, for det er der jo.
I og med at der er forskellige indkomster, må der også nødvendigvis være nogle, der har en lav indkomst, og nogle, der har en høj indkomst, for ellers skulle vi alle sammen have det samme i indkomst.
Så det er faktum.
Spørgsmålet er så, om det er så stort et problem, at man skal nedsætte en kommission til at sidde og kigge på det.
Spørgsmålet er, om det her er så ubelyst et område, så jomfrueligt et område, at man er nødt til at nedsætte en kommission til at belyse det noget bedre.
Her må svaret jo være entydigt: Nej, det er det ikke.
Altså hvis jeg alene i den tid, jeg har siddet i Folketinget, havde gemt alle de rapporter, der er kommet om det her emne specifikt, så ville jeg jo ikke kunne sidde på mit kontor for bare rapporter.
Og det er jo det, der er sagen.
Der ligger et hav af forskellige rapporter og undersøgelser, hvor der er kigget på de her ting.
Det er ganske vist ikke altid Folketinget, det er faktisk langtfra altid Folketinget, der har lavet de undersøgelser.
Det er alle mulige andre instanser, private organisationer, offentlige instanser osv., som har været inde og lave forskellige undersøgelser på det her område, og det har man så skrevet tykke, tykke rapporter om, lige så vel som
også en række studerende osv. har valgt det her som speciale og har fordybet sig i det og skrevet rapporter og tykke bøger om det.
Så i virkeligheden ved vi jo tilstrækkeligt om området, og derfor er det et spørgsmål om, hvorfor SF fremsætter et forslag på det her område.
Jeg har lidt på fornemmelsen, at det er, fordi SF prøver at gøre et eller andet for sit bagland for sådan ligesom at vise, at nu gør de noget for dem med de laveste indkomster.
Nu foreslår de, at der bliver nedsat en kommission, men det er jo lidt for nemt.
Det er lidt for nemt ligesom at kunne gå ud til sit bagland, til SF's bagland, hvor hr. Villy Søvndal kan komme og sige: Nu har jeg gjort noget i Folketinget, for jeg har foreslået, at der skal nedsættes en kommission, som skal se på det her.
Jeg håber ikke, at hr. Villy Søvndals bagland sådan bare accepterer, at SF så har gjort dagens pligt ved at gøre det her forslag.
Det er en ubehagelig og i virkeligheden en misforstået leflen for de mennesker, som reelt har problemer på det her område.
Og det er der jo.
Der er jo nogle, som ikke bare har en lavindkomst, men som regel har så lav en indtægt, at de ligger under det, man har behov for, hvis man skal overleve i det her samfund, og det burde vi jo gøre noget ved.
Vi burde gøre noget for de socialt allerdårligst stillede i det her samfund, og det kan Fremskridtspartiet været meget enigt med SF i.
Det er jo så det, vi fra tid til anden stiller forslag om her i Folketinget.
Det burde man koncentrere sig mere om i stedet for at nedsætte kommissioner, der skal se på det.
Vi ved jo dybest set godt, hvor problemet ligger, så lad os tage fat og lad os få løst problemerne i stedet for.
Det er et forslag, som vi i Fremskridtspartiet ville kunne støtte, hvorimod det forslag her, som bare igen skal nedsætte en masse eksperter, der skal sidde og lave syltekrukkearbejde, kan vi under ingen omstændigheder stå inde for.